Kommissionens forordning (EF) nr. 2374/2000

af 26. oktober 2000

om indførsel af bananer som led i toldkontingenterne og traditionelle AVS-bananer for 2001

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2), særlig artikel 20, og

ud fra følgende betragtninger:

(1) Kommissionen tilsendte den 19. november 1999 Rådet et forslag til forordning om ændring af ordningen for indførsel af bananer i Fællesskabet. Kommissionen har siden denne dato regelmæssigt holdt Rådet underrettet om udviklingen i det forberedende arbejde med henblik på indførelsen af en ændret ordning. I denne mellemliggende periode bør det sikres, at der er kontinuitet i forsyningen af EU-markedet og samhandelen ved anvendelse af bestemmelserne i førnævnte forordning (EØF) nr. 404/93 samt Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), senest ændret ved forordning (EF) nr. 1632/2000(4).

(2) Ovennævnte målsætning indebærer, at der skal ske en fastsættelse af de traditionelle erhvervsdrivendes ret til at ansøge om importlicenser på grundlag af den referencemængde, der er blevet fastlagt og meddelt af den kompetente nationale myndighed for 1999 samt for 2000; det er ikke berettiget at fastsætte en ny referenceperiode i den forbindelse, da det ikke vides, hvornår overgangsperioden afløses af den ændrede ordnings ikrafttræden; en sådan ændring af perioden ville også medføre administrative byrder og uforholdsmæssige kontrolforanstaltninger.

(3) Hvad de nytilkomne erhvervsdrivende angår, bør der fastsættes de fornødne regler for deres første registrering eller for videreførelsen af deres tidligere registrering. Bestemmelserne vedrørende de nytilkomne erhvervsdrivendes registrering i 2000 blev fastsat ved Kommissionens forordning (EF) nr. 250/2000 af 1. februar 2000 om indførsel af bananer som led i toldkontingenterne og traditionelle AVS-bananer og om fastsættelse af vejledende mængder for andet kvartal af 2000(5). Der bør ske en tilpasning af den minimumsmængde, som disse erhvervsdrivende reelt skal have indført, for at deres registrering kan videreføres.

(4) Bestemmelserne i denne forordning vedtages for at sikre, at markedet fortsat kan forsynes, og at samhandelen med leverandørlandene kan videreføres, men bestemmelserne foregriber ikke eventuelle foranstaltninger, der senere skal vedtages af Rådet eller Kommissionen med henblik på at overholde de internationale forpligtelser, som EU har indgået i forbindelse med Verdenshandelsorganisationen, og de erhvervsdrivende kan ikke påberåbe sig disse bestemmelser som grundlag for berettigede forventninger om en forlængelse af importordningen.

(5) Bestemmelserne i denne forordning bør straks træde i kraft.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

Hver traditionel erhvervsdrivende, der blev registreret i 1999 i henhold til artikel 5 i forordning (EF) nr. 2362/98, kan for et kvartal indgive en eller flere ansøgninger om importlicenser for en samlet mængde, der fastlægges ved anvendelse af den procentsats, der er fastsat efter artikel 14, stk. 2, i førnævnte forordning, på den referencemængde, som medlemsstatens myndighed har fastlagt og meddelt disse erhvervsdrivende for 1999 i medfør af artikel 6, stk. 4, i samme forordning.

Hvis den for 1999 meddelte referencemængde imidlertid er blevet ændret som følge af en supplerende kontrol, tages der ved anvendelsen af stk. 1 hensyn til denne ændrede referencemængde.

Artikel 2

1. Hver nytilkommen erhvervsdrivende, der opfylder de i stk. 2 eller 3 fastsatte betingelser, kan for et kvartal indgive en eller flere licensansøgninger for en samlet mængde, der fastlægges ved anvendelse af den procentsats, der er fastsat efter artikel 14, stk. 2, i forordning (EF) nr. 2362/98, på den nedenfor i stk. 6 omhandlede tildeling, som medlemsstatens myndighed har meddelt de erhvervsdrivende i medfør af artikel 9, stk. 4, i førnævnte forordning.

2. Nytilkomne erhvervsdrivende, der i 2000 blev registreret efter artikel 8 i forordning (EF) nr. 2362/98, kan i henhold til stk. 4 i nævnte artikel indgive ansøgning om videreførelse af deres registrering samt den ansøgning om tildeling, der er fastsat i artikel 9 i nævnte forordning, senest den 6. november 2000. Dog skal enhver nytilkommen erhvervsdrivende, der er registreret i 2000, uanset artikel 8, stk. 4, første afsnit, i førnævnte forordning, i henhold til artikel 2, stk. 3, i forordning (EF) nr. 250/2000 fremlægge bevis for, at han for egen regning reelt har indført mindst 34 % af den mængde, han har fået tildelt for det indeværende år.

3. Nytilkomne erhvervsdrivende, der ikke er blevet registreret i 2000, skal med henblik på registrering tilsende medlemsstatens myndighed de bevisdokumenter, der er nævnt i artikel 8, stk. 1, i førnævnte forordning, samt den ansøgning om tildeling, der er fastsat i artikel 9, stk. 1, i nævnte forordning, senest den 6. november 2000.

4. Med henblik på anvendelsen af artikel 9, stk. 3, i forordning (EF) nr. 2362/98 tilsender medlemsstaterne inden den 10. november 2000 Kommissionen følgende:

a) en liste over nytilkomne erhvervsdrivende omhandlet i stk. 2, hvis registrering er videreført

b) en liste over de nytilkomne erhvervsdrivende, der omhandles i stk. 3

c) de ansøgninger om tildeling, der er indgivet i henhold til artikel 9, stk. 1, i forordning (EF) nr. 2362/98.

5. Kommissionen fastlægger i henhold til artikel 9, stk. 3, i forordning (EF) nr. 2362/98 straks, hvor store mængder der tildeles.

6. Medlemsstaternes myndigheder fastlægger for hver nytilkommen erhvervsdrivende den tildelte mængde, der meddeles den erhvervsdrivende senest den 30. november 2000.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes uden at foregribe de beslutninger, som Rådet eller Kommissionen senere måtte træffe.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. oktober 2000.

På Kommissionens vegne

Franz Fischler

Medlem af Kommissionen

(1) EFT L 47 af 25.2.1993, s. 1.

(2) EFT L 160 af 26.6.1999, s. 80.

(3) EFT L 293 af 31.10.1998, s. 32.

(4) EFT L 187 af 26.7.2000, s. 27.

(5) EFT L 26 af 2.2.2000, s. 6.